GRAĐANSKA inicijativa Narod odlučuje je jutros izvijestila da su njezini članovi i volonteri ovih dana pozivani na ispitivanje u policiju u postupku koji je DORH pokrenuo zbog krivotvorenja referendumskih potpisa. Ustvrdili su da je riječ o političkom pritisku na građane.

"Ovih dana članovi inicijative Narod odlučuje pozivani su na ispitivanje u policiju u vezi kaznene prijave koju je u listopadu 2018. godine protiv inicijative podnio predsjednik HNS-a i član aktualne Vlade Ivan Vrdoljak", izjavila je ispred zgrade Državnog odvjetništva članica organizacijskog odbora GI Narod odlučuje Natalija Kanački.

Dodala je kako je to već drugi put da se provode ispitivanja građana koji su željeli promjene izbornog zakonodavstva te ustvrdila kako je riječ o političkom pritisku, da građani "u ovoj izbornoj godini ne pokrenu još jedno sličnu referendumsko izjašnjavanje".

Vrdoljak podnio prijavu

Protiv organizatora referendumske inicijative Narod odlučuje te Istina o Istanbulskoj kaznenu prijavu podnio je Ivan Vrdoljak, predsjednik HNS-a, nakon što je prošle godine utvrđeno da je inicijativa za dva referendumska pitanja predala 9,9 posto nevažećih potpisa.

Tekst se nastavlja ispod oglasa

Za referendumsko pitanje o izmjenama izbornog zakonodavstva predano ih je više od 40 tisuća, a gotovo isto toliko i za drugo referendumsko pitanje, koje se odnosilo na odlučivanje zastupnika manjina u Hrvatskom saboru.

Pravni zastupnik inicijative Karlo Novosel, pak, smatra da je DORH takvu prijavu trebao odbaciti bez postupanja jer je pravno i činjenično neosnovana.

"Niti jedan član organizacijskog odbora ili njezin sudionik nije i ne može biti odgovoran za provjeravanje potpisa i njihove vjerodostojnosti na potpisnim listama", ustvrdio je.

Istaknuo je, da s druge strane, DORH ne radi ništa po pitanju kaznene prijave te građanske inicijative protiv nepoznatog počinitelja koji je nezakonito manipulirao potpisnim listama nakon što su one predane Hrvatskom saboru. U inicijativi smatraju da je tako diskvalificirano 40 tisuća potpisa i građanima onemogućeno pravo na referendum.